Хайнрих Хайне
Във моите спомени възкръсват…

Превод от немски: Димитър Стоевски, 1947

chitanka.info

Във моите спомени възкръсват

рой образи, отколе мъртви —

но твоя глас, кажи, защо ли

така дълбоко ме покъртва?

Недей ми казва, че ме любиш:

най-дивното в света, аз зная —

любов и пролет — те бездруго

погиват осквернени вкрая.

Недей ми казва, че ме любиш!

Целувай мълком, утре даже

с усмивка ме срещни, когато

цветята мъртви ти покажа.

Заслуги

Имате удоволствието да четете тази книга благодарение на Моята библиотека и нейните всеотдайни помощници.

Лого на Моята библиотека
http://chitanka.info

Вие също можете да помогнете за обогатяването на Моята библиотека. Посетете работното ателие, за да научите повече.